Herrie oor dooie visse in ysskaatsbaanFoto’s van die ysskaatsbaan. Space World in Kitakyushu City het aanvanklik die ysskaatsbaan as “ongekend” en ŉ wêreldnuutjie beskryf, maar het vinnig van deuntjie verander nadat dit ŉ stortvloed kritiek ontlok het. Die ysskaatsbaan het op 12 November geopen met meer as 5 000 dooie seediere wat in die yslaag bevries is. Volgens die pretpark wou hulle vir mense die gevoel gee dat hulle “op die see skaats”. Die ongewone ysskaatsbaan is egter as “wreed”, “walglik” en “minagtend van lewe” beskryf. Die ysskaatsbaan is Sondag gesluit ná al die kritiek en die pretpark het om verskoning gevra. Volgens die pretpark is die dooie visse op ŉ mark gekoop en is daar ŉ vals gerug op die internet versprei dat die visse lewend bevries is. Daar word intussen beplan om die dooie visse uit die ys te verwyder. Die pretpark het gesê hulle sal ŉ roudiens hou nadat die visse verwyder is.